Jambo i ekipa 'pojeli' gradsku blagajnu, ali i četiri tone mesa

Metković je navodno dužan 23 mil. kn. Bivša vlast nemilice je trošila na hranu, piće, putovanja... Iako su trebali vratiti Iphone 5, D. Volarević vratila je neke stare aparate

<p>U posljednjih šest godina vladavine Stipe Gabrića Jambe na reprezentaciju se iz gradske blagajne izdvojilo 3,7 milijuna kuna. U tu brojku uračunato je šest tona mesa, od čega su četiri tone pojeli gradski dužnosnici, dok su dvije tone podijeljene građanima u uskršnjim paketima. Službeni dug Grada je 12,8 milijuna kuna, ali neki su službenici, usprkos alarmantnom stanju u blagajni, od Jamba dobili skupocjene iPhone 5 uređaje koje još nisu razdužili. Bivša predsjednica gradskog vijeća Darka Volarević vratila je aparate, ali neupotrebljive mobitele stare pet do sedam godina.</p><p>- U 2012. godini potrošeno je gotovo 300.000 kuna za isplatu putnih naloga, a od 264 naloga čak 150 isplaćeno je službenom vozaču grada. U prvih pet mjeseci ove godine za putovanja je potrošeno oko 110.000 kuna, a od 89 naloga, čak polovica je isplaćena istom vozaču - kaže nam Nikola Grmoja, dogradonačelnik Metkovića ističući još jednu sumnjivu brojku. </p><p>- U posljednjih osam godina vozaču je za benzin isplaćeno 2.251.738,86 kuna gotovine. Ispada da je vozač dnevno trošio više od 1000 kuna goriva – kazuje Grmoja. Dodaje kako nema nikakve evidencije upotrebe službenog automobila niti službenih izvještaja s putovanja. Za neka putovanja nema dokaza ni da su se dogodila jer nema priloženih računa za hotel, cestarinu i slično.</p><p>- Ovaj dug koji smo naveli je službena brojka. Pitanje je koliko će još milijuna kuna duga iskrsnuti narednih mjeseci. U proteklih 16 godina Grad je raznoraznim udrugama uplatio oko 25 milijuna kuna, a one udruge koje su dobivale najviše, uopće nisu poznate građanima. Zbog alarmantnog stanja u Gradu i niza nepravilnosti javno pozivamo DORH da posjeti Metković – kazuje Grmoja. </p><p>Inače, Stipe Gabrić Jambo je bio gradonačelnik 16 godina. Protekle lokalne izbore izgubio je od javnosti relativno nepoznatog psihijatra, dr. Bože Petrova. Za komentar kaosa u gradskim financijama Jambo nije bio dostupan. </p>